## Educació reconeix l’excel·lència acadèmica de 480 estudiants de Primària de la província de València durant el curs escolar 2023-2024

*** El secretari autonòmic d’Educació ha animat l’alumnat a continuar el camí de la cultura de l’esforç
* La setmana que ve s’atorgaran els premis a altres 482 escolars de Primària**

La Conselleria d’Educació, Cultura, Universitats i Ocupació ha atorgat els premis d’excel·lència acadèmica corresponents al curs 2023-2024 a 480 alumnes de Primària de la província de València.

El secretari autonòmic d’Educació, Daniel McEvoy, ha entregat este dimarts en el Palau de la Música de València un diploma a l’excel·lència en el rendiment acadèmic, reconeixement que es vorà plasmat en l’historial i en l’expedient acadèmic de l’alumnat.

La setmana que ve s’organitzarà un altre acte per a entregar el guardó a altres 482 estudiants de Primària. D’esta manera, a la província de València es reconeixerà el treball de 962 alumnes de Primària.

Durant l’acte, el secretari autonòmic d’Educació ha felicitat l’alumnat premiat i ha reconegut l’esforç que han fet per a obtindre uns resultats excel·lents. “Des de la Conselleria d’Educació vos animem a continuar en este camí de la cultura de l’esforç, aprenent que amb treball s’aconseguixen les grans metes”.

Així mateix, Daniel McEvoy ha destacat el paper de les famílies i de tota la comunitat educativa, “que vos ha guiat per a arribar fins ací. Els centres educatius, equips directius i professorat que, amb el seu suport incondicional i orientacions a l’alumnat, han tingut un gran protagonisme en la trajectòria d’estos alumnes”.

Fecha: 18/02/2025